Izvor: Tanjug/Jaroslav Pap

Institut za kukuruz "Zemun Polje" obeležio je danas 70 godina rada na svečanosti na kojoj je ta institucija, prepoznatljiva po ZP brendu sorti kukuruza, odlikovana Sretenjskim ordenom drugog reda predsednika Srbije Tomislava Nikolića.

Insitutut je odlikovan za rad prepoznat za razvoj države i društva, rekla je na svečanosti savetnica Nikolića Jasmina Mitrović Marić, prenoseći verovanje predsednika Srbije u rad Instituta, posvećenost nauci, uz njegovu poruku da je naša velika šansa u poljoprivredi, stručnim kadrovima, zemljištu.

Mitrović Marić je na svečanosti, pod pokroviteljstvom predsednika Nikolića, prenela da je 21. vek stoleće nauke, hrane i znanja i istakla da je Institut sve to objedinio.

Zato je, kako je rekla, obaveza države i društva da još snažnije podrži Institut.

Orden će biti uručen na Dan državnosti, 15. februara naredne godine, a ministar prosvete Srđan Verbić podsetio je na značaj Instituta za razvoj poljoprivrede.

"Veliki broj međunarodnih radova, licenci, patenata, nastaje u laboratorijama Instituta", rekao je Verbić i istakao, govoreći o značaju ove ustanove, da se ministarstva utrkuju koje više da "svojata" Institut.

Ministarka poljoprivrede Snežana Bogosavljević Bošković istakla je da će Ministarstvo i ubuduće biti prepoznatljiv partner u spremnosti da se zajednički bore za budućnost srpske poljoprivrede.

U Srbiji je priznato više od 630 sorti kukuruza koje dolaze iz laboratorija Instituta i više od 100 koje su priznate u inostranstvu, rečeno je na svečanosti i navedeno da Institut osim po kukuruzu, planira da bude prepoznatljiv i u sortama strnih žita i soje.

Na akademiji su uručena priznanja za doprinos u saradnji - Ministarstvu prosvete, nuke i tehnološkog razvoja, Ministarstvu poljoprivrede, Ministarstvu za rad, SANU, fakultetima, institutima, partnerima iz Bugarske, Mađarske, Hrvatske.

Ko je do sada dobio Sretenjski orden drugog reda?

Sretenjski orden drugog reda od 2012. godine dobili su: Vaterpolo savez Srbije (2015), Osnovna škola “Prota Stevan Popović” u Čumiću, Naom Čomski, član ruske dume Aleksandar Babakov, hirurh Afskendijos Kalangos, Remzi Klark, predsednik saveza jevrejskih opština Aca Singer, biskup reformističke hrišćanske crkve Ištvan Čete-Semeši, arhimandrit SPC-a Jovan Radosavljević, župnik odžački Jakob Pfajfer i reditelj Dejan Mijač (2012).,